ประกาศคณะกรรมการกองทุนเพื่อการส่งคนต่างด้าวกลับออกไปนอกราชอาณาจักร เรื่อง หลักเกณฑ์การขอรับการจัดสรรและการจัดสรรเงินกองทุนเพื่อเป็นค่าใช้จ่ายในการบริหารจัดการเกี่ยวกับการทำงานของคนต่างด้าว ประจำปีงบประมาณ พ.ศ. 2559

ประกาศคณะกรรมการกองทุนเพื่อการส่งคนต่างด้าวกลับออกไปนอกราชอาณาจักร

ประกาศคณะกรรมการกองทุนเพื่อการส่งคนต่างด้าวกลับออกไปนอกราชอาณาจักร
เรื่อง
หลักเกณฑ์การขอรับการจัดสรรและการจัดสรรเงินกองทุน
เพื่อเป็นค่าใช้จ่ายในการบริหารจัดการเกี่ยวกับการทำงานของคนต่างด้าว
ประจำปีงบประมาณ
พ.ศ. ๒๕๕๙[๑]

เพื่อให้การจัดสรรเงินกองทุนเพื่อการส่งคนต่างด้าวกลับออกไปนอกราชอาณาจักร
สำหรับเป็นค่าใช้จ่ายในการบริหารจัดการเกี่ยวกับการทำงานของคนต่างด้าวของหน่วยงานที่เกี่ยวข้องเป็นไปอย่างเหมาะสม
และมีประสิทธิภาพ

อาศัยอำนาจตามความในข้อ ๕ (๑)
แห่งข้อกำหนดคณะกรรมการกองทุนเพื่อการส่งคนต่างด้าวกลับออกไปนอกราชอาณาจักรว่าด้วยแนวทาง
หลักเกณฑ์ เงื่อนไข
และลำดับความสำคัญของการใช้จ่ายเงินกองทุนเพื่อการส่งคนต่างด้าวกลับออกไปนอกราชอาณาจักร
ประจำปีงบประมาณ พ.ศ. ๒๕๕๙ คณะกรรมการกองทุนเพื่อการส่งคนต่างด้าวกลับออกไปนอกราชอาณาจักร
จึงออกประกาศไว้ ดังต่อไปนี้

ข้อ ๑  ประกาศนี้เรียกว่า
ประกาศคณะกรรมการกองทุนเพื่อการส่งคนต่างด้าวกลับออกไปนอกราชอาณาจักร
เรื่อง
หลักเกณฑ์การขอรับการจัดสรรและการจัดสรรเงินกองทุนเพื่อเป็นค่าใช้จ่ายในการบริหารจัดการเกี่ยวกับการทำงานของคนต่างด้าว
ประจำปีงบประมาณ พ.ศ. ๒๕๕๙

ข้อ ๒  ประกาศนี้ให้ใช้บังคับตั้งแต่วันที่ ๑
ตุลาคม พ.ศ. ๒๕๕๘ เป็นต้นไป

ข้อ ๓  ในประกาศนี้
กองทุน หมายความว่า
กองทุนเพื่อการส่งคนต่างด้าวกลับออกไปนอกราชอาณาจักร
คณะกรรมการกองทุน หมายความว่า
คณะกรรมการกองทุนเพื่อการส่งคนต่างด้าวกลับออกไปนอกราชอาณาจักร
หน่วยงาน หมายความว่า หน่วยงานที่เกี่ยวข้องกับภารกิจในการบริหารจัดการเกี่ยวกับการทำงานของคนต่างด้าว
อธิบดี หมายความว่า
อธิบดีกรมการจัดหางาน

ข้อ ๔  หน่วยงานที่ประสงค์จะขอรับการจัดสรรเงินกองทุนเพื่อเป็นค่าใช้จ่ายในการบริหารจัดการเกี่ยวกับการทำงานของคนต่างด้าว
ให้จัดทำข้อเสนอเพื่อขอรับการจัดสรรเงินกองทุนประจำปีตามปีงบประมาณ ประกอบด้วย
ยุทธศาสตร์การดำเนินงาน เป้าหมายการดำเนินการ ผลผลิต วงเงิน ซึ่งมีรายละเอียดที่ขอรับการจัดสรรประมาณการรายจ่าย
และแผนการใช้จ่ายเงิน
เพื่อเสนอขออนุมัติต่อคณะกรรมการกองทุนล่วงหน้าไม่น้อยกว่าหกสิบวันก่อนเริ่มต้นปีงบประมาณ
หากหน่วยงานมีความจำเป็นต้องใช้เงินกองทุนเพื่อเป็นค่าใช้จ่ายในการบริหารจัดการเกี่ยวกับการทำงานของคนต่างด้าวเพิ่มเติมและหรือนอกเหนือจากที่ได้รับการจัดสรรตามวรรคหนึ่ง
ให้จัดทำข้อเสนอเพื่อขอรับการจัดสรรเงินกองทุนโดยแสดงรายละเอียดตามที่กำหนดไว้ในวรรคหนึ่ง
เพื่อเสนอขออนุมัติต่อคณะกรรมการกองทุน

ข้อ ๕  ให้หน่วยงานที่ได้รับการจัดสรรเงินกองทุนเปิดบัญชีเงินฝากไว้กับธนาคารที่เป็นรัฐวิสาหกิจ
ชื่อบัญชี กองทุนเพื่อการส่งคนต่างด้าวกลับออกไปนอกราชอาณาจักรของ. พร้อมแจ้งเลขที่บัญชีเงินฝากดังกล่าวให้กรมการจัดหางานทราบเพื่อโอนเงินเข้าบัญชี
และห้ามนำเงินอื่นใดที่ไม่ใช่เงินกองทุนฝากในบัญชีดังกล่าว

ข้อ ๖  วิธีปฏิบัติเกี่ยวกับการรับเงิน
การเบิกเงิน การจ่ายเงิน การเก็บรักษาเงิน การนำเงินส่ง และการพัสดุ
ให้หน่วยงานที่ได้รับการจัดสรรเงินจากกองทุนถือปฏิบัติตามกฎหมาย และระเบียบของทางราชการว่าด้วยการนั้นโดยอนุโลม
หากไม่สามารถปฏิบัติตามกฎหมาย และระเบียบของทางราชการได้ ให้ขออนุมัติต่อคณะกรรมการกองทุน

ข้อ ๗  ให้มีการตรวจสอบภายในเกี่ยวกับการดำเนินงาน
การเงิน และการบัญชีของเงินกองทุนที่ได้รับการจัดสรรปีละหนึ่งครั้ง

ข้อ ๘  ให้หน่วยงานที่ได้รับการจัดสรรเงินจากกองทุนจัดทำรายงานการรับจ่ายเงินกองทุนประจำเดือนตามแบบที่อธิบดีกำหนด
พร้อมรายงานผลการดำเนินงานและส่งให้กรมการจัดหางานภายในวันที่สิบของเดือนถัดไป
หากในเดือนใดไม่มีการรับจ่ายเงินจะไม่ทำรายงานการรับจ่ายเงินก็ได้ แต่ให้หมายเหตุในรายงานการรับจ่ายเงินกองทุนประจำเดือนที่มีการรับจ่ายเงินเดือนถัดไป
พร้อมเก็บหลักฐานการรับจ่ายเงินไว้ตรวจสอบ
เงินกองทุนรายการหรือโครงการใดที่หน่วยงานได้รับการจัดสรรและนำไปใช้จ่ายจนบรรลุวัตถุประสงค์และเป้าหมายผลผลิตแล้วมีเงินเหลือจ่าย
ให้นำส่งเงินเหลือจ่ายพร้อมทั้งดอกผลคืนกองทุนภายในสามสิบวันนับแต่วันสิ้นปีงบประมาณหรือวันสิ้นสุดการดำเนินงานในรายการหรือโครงการนั้น

ข้อ ๙  เมื่อสิ้นปีงบประมาณ
ให้หน่วยงานที่ได้รับการจัดสรรเงินจากกองทุนรายงานผลการดำเนินงานตามแบบที่อธิบดีกำหนดภายในสามสิบวันนับแต่วันสิ้นปีงบประมาณให้กรมการจัดหางานเพื่อเสนอคณะกรรมการกองทุน

ประกาศ
ณ วันที่ ๒๑ กันยายน พ.ศ. ๒๕๕๘
นคร  ศิลปอาชา
ปลัดกระทรวงแรงงาน
ประธานกรรมการกองทุนเพื่อการส่งคนต่างด้าว
กลับออกไปนอกราชอาณาจักร

ปริยานุช/ผู้จัดทำ
๑๙ ตุลาคม ๒๕๕๘

ปุณิกา/ผู้ตรวจ
๙ พฤศจิกายน
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๒๕๔ ง/หน้า ๗/๑๕ ตุลาคม ๒๕๕๘